La proposta liberal que hi hagi una reunió de treball per analitzar les mesures presentades pels liberals per contenir la despesa sanitària ha creat polèmica en la darrera fase del debat monogràfic sobre la sanitat, que ha acabat aquest migdia.



El president del grup mixt i conseller del PS, Pere López, ho veu com "un pacte d'estat en matèria de sanitat entre liberals i DA que ens ha sorprès molt". Està d'acord en participar del diàleg però creu que "suposa un canvi i un gir a la dreta en la política sanitària de DA". El president suplent del grup liberal, Jordi Gallardo, ha respost a López que "sembla que li sàpiga greu que estiguem disposats a parlar". Mentre que el conseller de DA, Carles Jordana, ha acusat el PS de "no fer cap proposta" durant la intervenció de Rosa Gili. "Ara vostè fa política i debat, i el debat es va acabar ahir", li ha dit preguntant-li perquè no l'ha anat a veure per transaccionar la proposta com ha fet Gallardo.



El Consell General ha donat llum verd, a més, a demanar al Govern que es faci una auditoria del transport sanitari, un estudi sobre la necessitat d'un servei de farmàcia al Cedre i un altre sobre la necessitat d'un equip de radioteràpia. Per contra ha rebutjat encomanar a l'executiu una auditoria del clima laboral del SAAS, que els salaris d'aquesta institució s'adaptin a la normativa vigent i que s'enviïn a la fiscalia les noves irregularitats detectades en aquest organisme.



Informa: Pere Moliné